প্রধানমন্ত্রী বলেন, স্বয়ংসম্পূর্ণতা অর্জনের পাশাপাশি বাংলাদেশ এখন বিশ্বে তৃতীয় বৃহত্তম সবজি উৎপানকারী, চতুর্থ বৃহৎ চাল উৎপাদনকারী এবং তৃতীয় বৃহৎ মৎস্য উৎপাদনকারী দেশ। প্রধানমন্ত্রী এ সময় তাঁর সরকারের ডিজিটাল বাংলাদেশ গড়ে তোলার প্রসঙ্গ উল্লেখ করে বলেন, তার এই কর্মসূচীর লক্ষ্যই হচ্ছে মানুষের সক্ষমতার বিকাশ সাধন। তিনি বলেন, দেশব্যাপী ইন্টারনেট ভিত্তিক ইউনিয়ন তথ্যসেবা কেন্দ্র গড়ে তোলার মাধ্যমে গ্রামীণ জনগণের জন্য কর্মসংস্থান নিশ্চিত করা হয়েছে। এ সময় তাঁর সরকারের আমলে বিদ্যুত খাতের উন্নয়নের চিত্র তুলে ধরে প্রধানমন্ত্রী বলেন, তাঁর সরকার মাত্র ৩ হাজার ২শ’ মেগাওয়াট থেকে দেশের বিদ্যুত উৎপাদন ক্ষমতা এখন ২০ হাজার মেগাওয়াটে উন্নীত করেছে। নিরবচ্ছিন্ন বিদ্যুত সরবরাহ এবং টেকসই বিদ্যুত ব্যবস্থা গড়ে তুলতে তাঁর সরকার কয়লাভিত্তিক সুপার ক্রিটিক্যাল বিদ্যুত কেন্দ্রও নির্মাণ করছে।